รื้อร่างผังเมือง กทม. ถนน10ม.ให้ผุดคอนโด
โดย...วราพงษ์ ป่านแก้ว
10 เม.ย. 2555

โดย...วราพงษ์ ป่านแก้ว
จนถึงขณะนี้ร่างผังเมืองกรุงเทพมหานคร (กทม.) ได้มีการเปลี่ยนแปลงไปค่อนข้างมากจากร่างผังเดิม ด้วยหลายเหตุ หลายปัจจัย โดยเฉพาะเรื่องข้อกำหนดในเรื่องขนาดและประเภทอาคารตามความกว้างของถนน ซึ่งถือเป็นจุดตายของการพัฒนาอาคารชุดในอนาคต ถ้าหากร่างผังนี้ประกาศใช้จริง จะไม่สามารถสร้างคอนโดมิเนียมในตรอกซอกซอยของ กทม.ได้เลย
ไฟเขียวถนน 10 ม. ผุดคอนโดได้ 
ที่สุดแล้วความพยายามของภาคเอกชนที่ขอให้ปลดข้อกำหนดดังกล่าวออกจากร่างผังเมืองก็เป็นผล เมื่อที่ประชุมคณะอนุกรรมการผังเมืองได้ประชุมวันที่ 29 มี.ค.ที่ผ่านมา มีมติให้แก้ไขข้อกำหนดเฉพาะของที่อยู่อาศัยทั้งในย่านที่อยู่อาศัย (ย.1ย.10) และในย่านพาณิชยกรรม (พ.1พ.5) ให้เหมือนข้อกำหนดของผังเมืองรวมปี 2549 เพราะข้อกำหนดดังกล่าวเป็นอุปสรรคต่อการลงทุนในภาคอสังหาริมทรัพย์
นั่นหมายความว่าขนาดพื้นที่อาคารขนาดใหญ่ให้ใช้เกณฑ์ไม่เกิน 1 หมื่นตารางเมตร และความกว้างถนนไม่น้อยกว่า 10 เมตร โดยมติดังกล่าวจะเข้าสู่การประชุมคณะกรรมการผังเมืองในวันที่ 26 เม.ย.นี้ รอลุ้นการตัดสินของคณะกรรมการกันอีกรอบ แต่ดูแนวโน้มแล้ว คณะกรรมการผังเมืองน่าจะยืนตามที่อนุกรรมการเสนอ หรืออย่างมากที่สุดก็ให้พบกันคนละครึ่งทาง คือ ขอให้โครงการกำหนดระยะถอยร่นเผื่อไว้สำหรับขยายถนนในอนาคต
ประเด็นดังกล่าวน่าจะทำให้ผู้ประกอบการอสังหาริมทรัพย์โล่งใจขึ้นบ้าง ที่สามารถวิ่งล็อบบี้จนทำให้เกิดการแก้ไขผังเมืองนี้ได้ แม้ว่าทางสำนักผังเมือง กทม.จะไม่ค่อยเต็มใจนัก เพราะคำชี้แจงของเอกชนนั้นไม่สามารถตอบได้ว่า แล้วปัญหาที่เกิดขึ้นกับการสร้างคอนโดจำนวนมากๆ ในซอยขนาดเล็กจะแก้ไขกันด้วยวิธีใด ไม่ว่าจะเป็นปัญหาจราจร ปัญหาความแออัดในพื้นที่ ในกรณีที่เกิดเพลิงไหม้ 
เพราะจริงๆ แล้วผู้ประกอบการไม่ได้เข้ามารับผิดชอบอะไร หลังจากขายโครงการไปหมดแล้วก็ไม่ต้องมารับผิดชอบกับชีวิตความเป็นอยู่ของผู้อยู่อาศัยในซอยที่นับวันยิ่งแออัดยิ่งขึ้น
ปรับสี-ขุดคลองรับมือน้ำท่วม
นอกจากข้อกำหนดดังกล่าวจะถูกยกออกไปแล้ว ยังมีการปรับเปลี่ยนผังเมืองอีกหลายจุด เพื่อรับใช้ป้องกันและแก้ปัญหาน้ำท่วมที่อาจจะเกิดขึ้นในอนาคต เช่น พื้นที่เหลืองทะแยงเขียว ย.1 ซึ่งกำหนดการใช้ประโยชน์เป็นที่อยู่อาศัยหนาแน่นน้อยและชนบทและเกษตรกรรม ซึ่งเดิมเป็นพื้นที่เขียวลายหรือพื้นที่อนุรักษ์เกษตรกรรมและชนบทฝั่งตะวันตกของ กทม.ในบริเวณเขตตลิ่งชัน บางแค ทวีวัฒนา ให้กลับไปเป็นพื้นที่อนุรักษ์เกษตรกรรมและชนบทเหมือนเดิม เพราะต้องการกันไว้เป็นพื้นที่ระบายน้ำ
นอกจากนี้ ยังปรับการใช้ประโยชน์ที่ดินในศูนย์ชุมชนลาดกระบังและตลิ่งชัน ซึ่งเป็นพื้นที่พาณิชย์ที่อยู่ในพื้นที่เขียวลาย ให้ปรับเป็นพื้นที่เขียวลายหรือพื้นที่อนุรักษ์เกษตรกรรมและชนบทเหมือนเดิม เพราะเกรงว่าหากเป็นพื้นที่พาณิชยกรรมแล้วจะขวางทางระบายน้ำ รวมถึงปรับพื้นที่ด้านใต้สนามบินดอนเมืองจากสีส้มที่อยู่อาศัยหนาแน่นปานกลางให้กลับเป็นที่อยู่อาศัยหนาแน่นน้อยตามเดิม เพราะเกรงว่าจะกระทบการบิน
ขณะเดียวกัน ยังกำหนดโครงการปรับปรุงคลอง จำนวน 73 โครงการ โครงการขยายคลอง 1 โครงการ ได้แก่ ขยายคลองทวีวัฒนาช่วงถนนเพชรเกษมถึงคลองภาษีเจริญ โครงการขุดคลองเชื่อมอีก 10 โครงการ 
ประกอบด้วย เชื่อมคลองในพื้นที่ฝั่งตะวันออกของ กทม. 8 โครงการ ได้แก่ คลองแปดเชื่อมต่อกับคลองลาดงูเห่า คลองลำเจดีย์ต่อกับคลองบึงเขมร คลองลำไผ่ต่อกับคลองบางขวด คลองพระยาสุเรนทร์ต่อกับคลองคู้บอน คลองลำต้นกล้วยต่อกับคลองประเวศบุรีรมย์ 
คลองบึงลำไผ่ต่อกับคลองสาม คลองต้นไทรต่อกับคลองบึงใหญ่ และคลองศาลาลอยล่างต่อกับคลองปลัดเปรียง ส่วนพื้นที่ กทม.ฝั่งตะวันตกมี 2 โครงการ ที่จะขุดคลองเชื่อมต่อ ได้แก่ คลองทวีวัฒนาเชื่อมกับคลองเลนเปน และคลองรางขี้เหล็กต่อกับคลองระหาญ
หากไม่มีอะไรผลิกโผ ร่างผังเมืองที่มีการปรับปรุงใหม่จะผ่านความเห็นชอบจากคณะกรรมการผังเมืองที่จะประชุมในวันที่ 26 เม.ย.นี้ ก่อนไปสู่กระบวนการออกกฎหมายต่อไป อย่างเร็วที่สุดจะได้ใช้ผังเมือง กทม.ใหม่ภายในสิ้นปีนี้ และช้าที่สุดภายใน 15 พ.ค. 2556 ผังเมือง กทม.ฉบับใหม่ต้องประกาศใช้แทนผังเดิมที่จะหมดอายุในวันดังกล่าว